Burjassot aposta per la transparència i la publicitat activa del seu Ajuntament
2025-07-24

L’Ajuntament de Burjassot ha aprovat en la sessió ordinària del Ple del mes de setembre la moció presentada per Ciutadans per la transparència i la publicitat activa en el Consistori. La moció s’ha aprovat per unanimitat de tots els grups amb representació municipal.

El text de la moció arreplega el “compromís de l’Ajuntament de Burjassot amb el compliment de la Llei 19/2013, de 9 de novembre, de Transparència, accés a la informació pública i bon govern” i manifesta “el compromís de l’Ajuntament de Burjassot amb la Llei 2/2015, de 2 d’abril, de la Generalitat Valenciana, de Transparència, Bon Govern i Participació Ciutadana de la Comunitat Valenciana”.

Amb açò, s’acorda també “actualitzar el Portal de Transparència de l’Ajuntament de Burjassot perquè la informació s’oferisca d’una manera clara, que s’entenga, estructurada i reutilitzable”, així com publicar en aquest portal “les declaracions de béns i activitats dels regidors”.

Així mateix, la moció contempla “publicar la relació de béns immobles que siguen de propietat de l’Ajuntament de Burjassot i sobre els quals ostente algun dret real, a més de la informació sobre l’ús dels mateixos, i del pressupost i personal que manegen”, d’igual manera que la publicació “setmanalment de l’agenda dels 21 regidors, en la qual es puguen consultar tant les activitats realitzades com les previstes. També els horaris d’atenció al ciutadà, així com les dades de contacte i de localització oficials”.

Finalment, el text arreplega “publicar i mantenir actualitzat un registre de l’ús del vehicle oficial de l’Ajuntament i de les despeses de representació, adequadament desglossats, de l’Equip de Govern” i “ publicar i mantenir actualitzat un registre dels regals rebuts per l’alcalde i els regidors en l’exercici del seu càrrec, incloent els autors d’aquests regals i una estimació sobre el seu valor monetari”.